text: Refereyn.
  Tis recht dat ick dickmaels sal ouerdencken,
  Die liefde en goetheyt van mijn liefken puere,
  Daer door sal ic hem minnen en danckbaerheyt schencken,
  Dat hy my heeft geschapen na zijn figure,
  En gemaeckt soo edelen creatuere,
  Seer schoon verciert met een redelijck verstant,
  Mijn herte verheucht hem tot deser ure,
  Dat my mijn lief heeft gegeuen soo weerdigen pant,
  Siet hoe veel schoone vruchten heeft mijn lief geplant,
  Die ick al mach gebruycken tot zijnen prijse,
  Mijn lief die doet open zijn milde hant,
  En hy geeft alle beesten en dieren spijse,
  Tis recht dat ick mijn lief oock liefde bewijse,
  Want hy bemint my al waer ick een Keyserinne,
  Siet hoe goet dat mijn lief is, die ick beminne.